সেদিন ওরা দিদিমণির দেয়া কাজগুলো ঠিকঠাকমতো শেষ করেছিলো। তাই স্কুলের নিয়ম মতো খাবার পরে তোত্তো-চানরা হাঁটতে গেলো। নদীর ধার ঘেঁষে হেঁটে যাচ্ছিল ওরা নয় জন, সঙ্গে দিদিমণি। ফুলে ফুলে ঢাকা মস্ত চেরি গাছ, দিগন্তবিস্তৃত হলুদ সর্ষে ক্ষেত পেরিয়ে ওরা যাচ্ছিল কুহুনবুৎসু নামের প্রাচীন এক মন্দিরের দিকে। সহপাঠী সাক্কো-চান জানালো মন্দিরের পাশের কুয়োটায় একবার আকাশ থেকে একটা উল্কা খসে পড়েছিলো। সর্ষে ক্ষেতের পাশ দিয়ে যাবার সময় দিদিমণি শোনালেন সর্ষে ফুল ফোটার গল্প, রেণুর কথা, তার নলের মত কেশরের কথা, প্রজাপতি কেমন করে ফুল ফুটতে সাহায্য করে ইত্যাদি। ইয়াসুকি-চান, সাক্কো-চানের সঙ্গে মিলে তোত্তো-চানও খুঁটিয়ে খুঁটিয়ে পরীক্ষা করতে লাগলো ফুলগুলো। দেখে শুনে সবাই সবার মতামত জানাচ্ছিল। খোলা আকাশের নীচে ছোট্ট ছেলেমেয়ের দল বুঝে না-বুঝেই প্রকৃতির পাঠ গ্রহণ শুরু করলো। মিনিট দশেক হাঁটার পর পৌঁছালো কুহুনবুৎসু মন্দিরে। ভেতরে ধ্যানস্থ বুদ্ধদেব। বাইরে পাহারারত ভুঁড়িওয়ালা দেবতাদের দেখে তোত্তোর হাসি পেয়ে গেলো। উল্কা দেখলো, তেঙ্গু নামে একটা লম্বা নাকওয়ালা জিনের ইয়া বড়ো পায়ের ছাপে সবাই পা রাখলো, এক্কাদোক্কা খেললো। শিশুদল বুঝতেও পারেনি কখন ক্লাসের পড়া থেকে ছুটির ফাঁকে খেলাচ্ছলে বিজ্ঞান আর ইতিহাসের শিক্ষা নিয়ে ফেললো। বাঁধভাঙা আনন্দ নিয়ে সন্ধ্যায় তোত্তো বাড়ি ফিরে এলো। এরপর যেদিন স্কুলে নতুন রেলগাড়ির কামরা এলো সেদিন তোত্তোর কী উত্তেজনা! হেডমাস্টারমশাইয়ের অনুমতি নিয়ে সেদিন রাতে ওরা রাতের পোশাক আর কম্বল নিয়ে স্কুলে থাকতে এলো। সেই রাতে ওরা শিখেছিলো কীভাবে ট্রাক্টর নামের একটা গাড়ি ট্রেলার নামের মস্ত গাড়িটাকে টেনে আনে। হেডমাস্টারমশাই দেখিয়েছিলেন কোনটাকে বলে রোলার, বুঝিয়ে দিয়েছিলেন কীভাবে একটা বিশেষ শক্তি কোনো জিনিসকে গড়িয়ে নামতে সাহায্য করে। স্কুলে ক্যাম্পিংয়ের দিনটাও ছিল অসাধারণ। হেডমাস্টারমশায়ের নির্দেশ অনুযায়ী সবাই পাজামা কম্বল নিয়ে স্কুলে হাজির হলো। বাচ্চাদের বাবা-মায়েরা ভেবেছিলো বাইরে খোলা আকাশের নীচে কোথাও ক্যাম্পিং হবে। কিন্তু বাচ্চারা যেন বৃষ্টি বা শীতে কষ্ট না পায় সে ব্যাপারে সচেতন ছিলেন হেডমাস্টারমশাই। তাই স্কুলের হলঘরেই ক্যাম্পিংয়ের ব্যবস্থা করা হলো। তোত্তোরা প্রথমেই শিখে নিলো তাঁবু খাটানোর কৌশল। তারপর ছোট ছোট দলে ভাগ হয়ে শিক্ষকদের সহযোগিতায় নিজেদের তাঁবু খাটিয়ে নিলো। এরপর হেডমাস্টারমশাই ওদের মধ্যে বসে বলতে শুরু করলেন ওঁর দেশ-বিদেশে ভ্রমণের গল্প। ছেলেমেয়েরা এতটাই মুগ্ধ হয়ে গল্প শুনছিলো যে সাগর পারের অদেখা সেইসব জায়গা তাদের খুব কাছের মনে হতে লাগলো। গল্প শেষ হলে ওরা অন্ধকারে আরো কিছুক্ষণ হুটোপুটি, হা হা-হি হি করে ঘুমিয়ে পড়লো। খুব সাধারণ একটা ঘটনা – স্কুলের হলঘরে তাঁবু টাঙিয়ে রাত কাটানো। কিন্তু এই সাধারণ ব্যাপারটাই অসাধারণ হয়ে উঠেছিলো শিশুদের কাছে। বাড়ির বাইরে একটা রাত শুধু হৈচৈ করে, গল্প শুনে কাটানোর এত সুন্দর অভিজ্ঞতা আগে তো কখনো হয়নি। হেডমাস্টারমশাই শিশুদের মন বুঝতেন, জানতেন ওদের আনন্দেই হলঘরটা হয়ে উঠেবে একটা খোলা মাঠ। খুশিতে ঝকমক-করা কচি মুখগুলোর কাছে সেদিন হার মেনেছিলো চাঁদ-তারা ভরা আকাশ। বিভিন্ন বৈচিত্র্যময় অভিজ্ঞতার মধ্য দিয়ে তোত্তা-চানদের দল একটু একটু করে নিচ্ছিলো জীবনের পাঠ ।